የህዳሴ ግድብ ግብፅና ሱዳንን ይጠቅማል- ምሁራን
 ታላቁ የኢትዮጵያ ህዳሴ ኤሌክትሪክ ሀይል ማመንጫ ግድብ የግብፅን አስዋን ግድብ እድሜ በማራዘምም ሆነ በሱዳን ተጨማሪ መሬት በመስኖ ለማልማት እድል የሚፈጥር መሆኑን ምሁራን ገለጹ፡፡በአዲስ አበባ ዩኒቨርሲቲ አዘጋጅነት በቢሾፍቱ በተካሄደው የምሁራን የምክከር መድረክ በአባይ ውሃ አጠቃቀም፣ በታላቁ የኢትዮጵያ ህዳሴ ግድብና ወንዙ በሚያልፍበት ስነ-ምህዳር ላይ ያተኮሩ ጥናታዊ ጽሑፎች ቀርበዋል፡፡ጥናት አቅራቢዎች እንዳሉት ኢትዮጵያ የአባይ  ወንዝን በፍትሃዊነት ለመጠቀም እና ለማስተዳደር የምትከተለው መርህ ዓለም አቀፍ ማህበረሰብ እውቅና ሊሰጠው ይገባል፡፡በመድረኩ ከቀረቡት ከ15 በላይ ጥናታዊ ጽሑፎች መካከል አባዛኞቹ የታላቁ የኢትዮጵያ ህዳሴ ግድብን ገጽታ በተለያየ አቅጣጫዎች የዳሰሱ ናቸው፡፡የግድቡን የውሃ አያያዝና  ጠቀሜታ በሚመለከት በቀረበው ጥናት በግብጽ ግዙፍ የሆነው የአስዋን ግድብ በደልል ምክንያት የአገልግሎት ዘመኑ ያበቃል ተብሎ ከተቀመጠው የጊዜ ገደብ በታላቁ የኢትዮጵያ ህዳሴ ግድብ መሰራት ለተጨማሪ 100 ዓመታት ይራዘማል፡፡ወጥ የውሃ ፍሰት ስለሚኖር በሱዳን አንድ ሚሊዮን ሄክታር መሬት በመስኖ ማልማት እንደሚያስችልም ጥናቶቹ አረጋግጠዋል፡፡የአዲስ አበባ ዩኒቨርሲቲ ፕሬዚዳንት ዶክተር አድማሱ ፀጋዬ በአባይ ወንዝና በታላቁ የኢትዮጵያ ህዳሴ ግድብ ላይ ዩኒቨርሲቲው የሚያካሂደው ጥናት ተጠናክሮ እንደሚቀጥል ገልጸዋል፡፡ከዚህ ቀደም ተጠንተው ለዓለም አቀፍ ማህበረሰብ የቀረቡ ጥናቶችም መልካም ምላሽ ያገኙ መሆናቸውን ገልጸዋል፡፡የውሃ፣ መስኖና ኢነርጂ ሚኒስትሩ አቶ አለማየሁ ተገኑ የምርምሩ ውጤቶች በአባይ አጠቃቀም ላይ የሚነሱ ውዝግቦች በሣይንሳዊ መንገድ ምላሽ እንዲያገኙ ከማገዙም በላይ የጥናት ውጤቶቹ ለዓለም አቀፍ ማህበረሰብ እንዲደርሱ ጥረት ይደረጋል ብለዋል፡፡ጥናቶቹ ከግድብ ግንባታ ጎን ለጎን የአካባቢና የተፈጥሮ ሃብት ጥበቃ ስራ ተጠናክሮ እንዲቀጥል አመልክተዋል፡፡እንደ ኢሬቴድ ገለጻ ከውጭ ጉዳይ ሚኒስትር፣ ከውሃ መስኖና ኢነርጂ ሚኒስትር፣ የዩንቨርሲቲ አመራሮችና ምሁራን  በመድረኩ ተሳታፊ ነበሩ፡፡